### Beslutningstema

I denne sag skal Sundhedsudvalget drøfte og godkende, at Tønder Kommune ansøger om at indgå i en velfærdsaftale med Social- og Ældreministeriet.

### Sagsfremstilling

Et bredt flertal af Folketingets partier er enige om en aftale, der giver mulighed for at sætte ældreplejen fri i en række kommuner. Med en velfærdsaftale på ældreområdet får Tønder Kommune mulighed for at blive frisat fra regulering på ældreområdet.

Velfærdsaftalerne er en gensidig forpligtelse mellem stat og kommune, hvor kommunerne sættes fri fra næsten al statslig lovgivning med undtagelse af få centrale hegnspæle, som fortsat skal efterleves i ældreplejen. Kommunerne forpligter sig samtidig til at fjerne unødig kommunal regulering og dokumentationskrav m.v. på ældreområdet.

Der er behov for mere frihed, tillid og sund fornuft i ældreplejen og mere plads til, at fagligt kompetente medarbejdere kan sikre de rette løsninger på borgerens præmisser. Det har været afgørende for aftalepartierne, at frisættelsen kommer den enkelte ældre til gode. Målet er at sikre, at der er størst muligt lokalt handlerum til at gentænke ældreområdet, være innovative og finde gode løsninger tæt på borgeren.

De områder som fortsat skal efterleves er:

* Nødvendige tilbud og tilsyn (SER §§ 3-4)
* Borgerne skal have den hjælp de har behov for (SER §§ 1 og 88)
* Skriftlige afgørelser og klageadgang for borgeren (SER § 89)
* Risikobaserede tilsyn (Styrelsen for patientsikkerhed) (SER §§ 150 – 150d og 157a)
* Regler om magtanvendelse (SER kapitel 24 – 24b)
* Plejevederlag til døende (SER §§ 119 - 122)
* Oplysningspligt til Plejehjemsoversigten (SER § 14a)
* Mulighed for Frit Valg (SER § 91)
* Etablering af Ældreråd (Retssikkerhedslovens §§ 30 - 33)

Der er muligheder for at gentænke og udfordre de fleste øvrige paragraffer, og samtidig er der en forventning om at også kommunale processer kan gentænkes.

[adresse], Middelfart og Viborg Kommune indgik i 2021 velfærdsaftaler med regeringen på ældreområdet. Der er igangsat en midtvejsevaluering, som forestås af VIVE. Resultatet forventes at foreligge ultimo november. I Middelfart Kommune betyder frisættelsen, at de vurderer hjælpen ud fra en konkret og individuel vurdering af behov, som er tilrettelagt sammen med borgeren, dens pårørende og medarbejdere i Middelfart Kommune. Deres målsætning med frisættelsen er, at der i endnu højere grad bliver taget udgangspunkt i den enkelte borger. I Viborg Kommune er man i forbindelse med frisættelsen kommet op med forslag til prøvehandlinger, der kan sætte ældreplejen fri fra regler. Prøvehandlingerne er de kommet frem til gennem borger- og medarbejderinddragelse.

Der er følgende igangværende prøvehandlinger:

* Måltider og fællesskaber på plejecentre
* Smidigere arbejdsgang ved bestilling af hjælpemidler
* Straks visitation af praktisk hjælp (rengøring og tøjvask)
* Øget tilstedeværelse af terapeuter på plejecentre
* Hjælp tilpasset efter beboernes døgnrytme
* Velfærdssamtaler med borgeren
* Døgnrytmeplaner i hjemmeplejen
* Mulighed for at fortsætte i aktivitetstilbud ved indflytning i plejecenter
* Mere nærvær i opgaveløsningen – reduktion i antallet af telefoniske opkald

Herudover planlægger de en række kommende prøvehandlinger, som fremgår på deres hjemmeside.

I Tønder Kommune er det bl.a. besluttet at se med nye øjne på plejehjemsområdet i en Camilla Lassen, at undersøge nye muligheder i forhold til måltider og en tættere sammenkobling mellem sundhedstiltag, sundhedsfremme og forebyggelse, samt en smidigere og mere nærværende og overskuelig hjælp til borgerne. Sundhed, Kultur og Udvikling er af den opfattelse, at muligheden for at indgå en velfærdsaftale på ældreområdet vil give Tønder Kommune en bedre mulighed for at udvikle lokalt tilpassede løsninger, som er tilpasset til de udfordringer kommunen skal imødegå.

Sagen er behandlet i Direktionen den 4. august 2022.

### Vicekommunaldirektøren indstiller,

at Sundhedsudvalget drøfter aftalen om udbredelse af velfærdsaftaler på ældreområdet, og

at Sundhedsudvalget godkender, at Tønder Kommune ansøger om at indgå i en velfærdsaftale med Social- og Ældreministeriet, og

at indstillingen videresendes til Økonomiudvalget og Kommunalbestyrelsen.

Beslutning fra Sundhedsudvalget, 12. september 2022, pkt. 5:

Indstillingen anbefales.

Beslutning fra Økonomiudvalget, 22. september 2022, pkt. 12:

Indstillingen anbefales.

### Beslutning

Indstillingen godkendt.